**Nr. 11817// 05.08.2020**

**Comunicat de presă**

La nivelul Inspectoratului Teritorial de Muncă Mureș, în cursul lunii iulie 2020, au fost efectuate 55 de acțiuni de control în domeniul **relațiilor de muncă** și 90 de acțiuni de control în domeniul **securității și sănătății în muncă**.

Aspectele vizate de către inspectorii de muncă au fost respectarea legislației muncii în vigoare, respectiv identificarea muncii nedeclarate și fără forme legale, respectarea repausului săptămânal, respectarea prevederilor legale privind munca de noapte, transmiterea registrului cu toate elementele din contractul individual de muncă în format electronic, în termenul legal. Cu ocazia acestor verificări au fost identificate 21 persoane care prestau activitate fără a avea încheiat contract individual de muncă, anterior începerii activității și 14 persoane care prestau muncă nedeclarată. S-au aplicat sancțiuni contravenționale pentru 47 agenți economici, din care 20 agenți economici au fost sancționați pentru muncă nedeclarată. Cu ocazia acestor verificări inspectorii de muncă au aplicat 83 de sancţiuni contravenţionale, din care 44 avertismente şi 39 amenzi în cuantum de 660.600 lei și s-au dispus 227 măsuri obligatorii, pentru deficienţele constatate.

În perioada 20.07.2020 – 22.07.2020 s-a desfășurat **Campania Națională pentru identificarea cazurilor de munca nedeclarată la angajatorii care iși desfășoară activitatea în domeniul** **construcțiilor**. Au fost efectuate 8 acțiuni de control, au fost sancționați 7 angajatori, din care unul pentru utilizarea muncii nedeclarate. Au fost identificate două persoane care au prestat activitate fără a avea încheiat contract individual de muncă în forma scrisă anterior începerii activității. S-au aplicat 11 sancţiuni contravenţionale, 7 avertismente scrise și 4 amenzi în cuantum de 48.000 lei.

În domeniul securităţii şi sănătăţii în muncă au fost sancționați 41 de angajatori şi au fost aplicate 7 amenzi în valoare de 53.000 lei și 46 de avertismente.

Au fost comunicate 20 de evenimente din care 3 soldate cu deces.

În cursul lunii iulie au fost efectuate 87 de acțiuni de control privind respectarea Legii nr. 55/2020 privind unele măsuri pentru prevenirea și combaterea efectelor pandemiei de COVID.

S-au desfășurat acțiuni de control cu privire la respectarea măsurilor impuse în contextul stării de alertă,împreună cu polițiști din cadrul IPJ Mureș,jandarmi din cadrul IJJ Mureș,precum și reprezentanți ai Direcției de Sănătate Publică și inspectori din cadrul Protecției Consumatorului.

Inspector șef

Jrs. EVA MAN